|  |
| --- |
| № исх: 16-10/5155 дз от: 11.12.2023  № вх.5749//16-10/5155дз/ДС-403 от: 11.12.2023 |

**Қазақстан Республикасы**

**Парламенті Мәжілісінің депутаттарына**

*(тізім бойынша)*

*2023 жылғы 8 қарашадағы*

*№ДС-403 хатқа*

**Құрметті депутаттар!**

Қазақстан Республикасының Үкіметі Сіздердің депутаттық сауалдарыңызды қарап, келесіні хабарлайды.

*Жалғызбасты аналар мен әкелерге көмек көрсету, бала күтіміне байланысты ай сайынғы әлеуметтік төлемдерді ұзарту және оларды күнкөріс минимумына теңестіруге қатысты*

Елімізде отбасыны қолдаудың бірыңғай мемлекеттік жүйесі қалыптасқан. Қазіргі уақытта 2030 жылға дейінгі отбасылық және гендерлік саясат тұжырымдамасы жүзеге асырылуда.

Мемлекеттік отбасылық саясат еліміздің әлеуметтік бағытының құрамдас бөлігі болып табылады және ол отбасының өмір сүру жағдайын жақсартуға және сапасын арттыруға бағытталған.

Кез-келген жанұяда баланы тек әкесі немесе тек анасы ғана тәрбиелеп өсіргеніне қарамастан, олар отбасы санатына жатады және қоғамның толыққанды мүшесі болып саналады.

Қазіргі уақытта мемлекет тарапынан әлеуметтік қолдауды қажет ететін барлық санаттағы азаматтарға, отбасыларға тиісті көмек жан-жақты және жүйелі түрде көрсетіліп келеді.

Атап айтқанда, атаулы әлеуметтік көмек отбасына жеке тағайындалады және ол қосымша оқыту, мамандық игеруге жәрдемдесу, жұмысқа орналастыру, жалпы қоғамға бейімдеу сияқты мақсаттарды көздейді.

Сондай-ақ, өздеріңізге мәлім мүгедектігі бар және асыраушысынан айырылған отбасыларға да тиісті жәрдемақылар қарастырылған.

Осыған қоса, көп балалы отбасыларды қолдау, бала тууына байланысты мемлекет тарапынан қаржылай көмек көрсету жалғасуда.

Аталған жәрдемақылар кез-келген жанұяның қандай да бір статусына, яғни ата-анасының екеуі де болуы немесе біреуінің болмауына қарамастан тағайындалатынын атап өткен жөн.

Қазіргі уақытта жоғарыда аталған төлемдердің жалпы көлемі 1,3 триллион теңгені құрап отыр, бұл өткен жылмен салыстырғанда 39%-ға артық*.*

Сонымен қатар, жергілікті атқарушы органдар тиісті мәслихаттардың шешімдеріне сәйкес бюджеттің мүмкіндігіне қарай қосымша көмекті талап ететін отбасыларға әлеуметтік қолдауды жүйелі түрде көрсетіп келеді *(қоғамдық көліктерде тегін немесе жеңілдікпен жүру, тұрғын үймен қамтамасыз ету, аз қамтылған отбасылардағы балаларға мектепке қажет киімдер мен құралдар алып беру және т.б.).*

Осыған байланысты көтеріліп отырған мәселелер халықты әлеуметтік қамсыздандырудың қолданыстағы жүйесі шеңберінде жалпы алғанда жан-жақты қарастырылған және ол Сіздердің қолдауларыңызбен қабылданған Әлеуметтік Кодекстің принциптеріне сай келеді.

*Балаларға мемлекеттік балабақшадан орын беру,* *мектептердегі спорт секциялары мен шығармашылық үйірмелерге тегін қатысуды қамтамасыз ету, еңбек нарығында сұранысқа ие мамандықтарға кәсіптік бағдарлау бағдарламасын қабылдау, гранттық негізде оқыту және еңбекке қатысу мәселесіне қатысты*

Балаларды мектепке дейінгі ұйымға қабылдау тәртібі Мектепке дейінгі білім беру саласында мемлекеттік қызмет көрсету қағидаларында[[1]](#footnote-1) айқындалған. Қазіргі таңда ата-анасы әскери қызметші, арнаулы органдардың немесе құқық қорғау органдарының қызметкерлері болып саналатын отбасыларда өсіп жатқан балалардың мектепке дейінгі ұйымдардан кезектен тыс орын алуға құқығы бар.

Сондай-ақ, ата-анасы мүгедек, көп балалы, педагог немесе отбасында мүгедек бала тәрбиелеп отырған отбасыдағы балалардың мектепке дейінгі ұйымнан бірінші кезекте орын алуға құқығы бар.

Қазіргі уақытта балаларды мектепке дейінгі ұйымдарға кезекке қою жүйесін автоматтандыру мәселесі пысықталуда. Тиісті пилоттық жоба іске асырылуда, нәтижесі бойынша аталған жүйе барлық өңірлерде енгізілетін болады.

2021 жылдан бастап балалар жергілікті бюджет қаражаты есебінен тегін шығармашылық және спорт үйірмелерімен біртіндеп қамтамасыз етіліп жатыр.

Мемлекеттің спорт және шығармашылық үйірмелерге тапсырысы іске қосылғаннан кейін оған 4-17 жас аралығындағы балалар мен жасөспірімдерді қамту үшін 2021 жылы жергілікті бюджеттен 20,1 млрд, 2022 жылы 83,6 млрд, ал биыл 560 мыңнан астам баланы қамтуға 86,7 млрд теңге бөлінді. Мемлекеттік тапсырыс барлық баланы спортпен және өнермен айналысуға тартуға бағытталған.

Жұмыспен қамту жөніндегі шаралар Әлеуметтік кодекс және 2021 – 2025 жылдарға арналған кәсіпкерлікті дамыту жөніндегі ұлттық жоба *(бұдан әрі – Ұлттық жоба)* аясында іске асырылады. Оған жұмыссыз болып тіркелген азаматтардың, соның ішінде, жалғызбасты аналар мен әкелер тең дәрежеде қатысуға құқығы бар.

Бұл бағыттағы жұмыстар жалғасуда және мемлекеттік органдардың тұрақты бақылауында.

**Т. Дүйсенова**

**Қазақстан Республикасы**

**Парламенті Мәжілісінің депутаттары**

**AMANAT» партиясының фракция мүшелері**

Қ. Балабиев

Ж. Сүлейменова

**«Жалпыхалықтық социал-демократиялық партиясы» фракциясының мүшесі,**

А. Сағандықова

**«Қазақстан Халық партиясы» фракциясының мүшесі,**

Г. Танашева

1. *ҚР Білім және ғылым министрінің 2020 жылғы 19 маусымдағы № 254 бұйрығы* [↑](#footnote-ref-1)